O B R A Z L O Ž E N J E

PRIJEDLOGA PROGRAMA POTPORE VJERSKIM ZAJEDNICAMA I OČUVANJU SAKRALNE BAŠTINE OPĆINE ŽUPA DUBROVAČKA


1. Pravna osnova

Pravna osnova za donošenje Programa sadržana je u članku 17. stavku 3. Zakona o pravnom položaju vjerskih zajednica, kojim je propisano da se vjerskoj zajednici iz državnog proračuna te proračuna jedinica lokalne i područne (regionalne) samouprave može dodjeljivati namjenska potpora, osobito za izgradnju i obnovu objekata vjerske zajednice. 
Dodatnu osnovu čine opće odredbe kroz članak 35. Zakona o lokalnoj i područnoj (regionalnoj) samoupravi i članak 34. Statuta Općine Župa dubrovačka, kojima je utvrđena ovlast Općinskog vijeća za donošenje odluka i drugih općih akata iz samoupravnog djelokruga Općine.

2. Razlozi donošenja Programa

Općina Župa dubrovačka do sada nije imala jedinstven i trajni programski okvir kojim bi se uredili ciljevi, korisnici, namjene i postupak dodjele sredstava za očuvanje sakralne baštine te za programe i aktivnosti vjerskih zajednica i bratovština od interesa za lokalnu zajednicu. Donošenjem Programa uspostavlja se transparentan, jednak i unaprijed definiran sustav dodjele namjenskih proračunskih sredstava.

3. Koncepcija Programa

Program je oblikovan kao trajni, višegodišnji programski okvir i nije vezan uz određenu proračunsku godinu niti uz unaprijed određeni iznos sredstava. Konkretna sredstva za njegovu provedbu osiguravaju se u Proračunu Općine Župa dubrovačka za pojedinu godinu, dok se ukupna vrijednost javnog poziva, raspodjela sredstava između programskih područja, iznosi pojedinačnih potpora, rokovi i ostali provedbeni uvjeti određuju godišnjim javnim pozivom. Time se izbjegava potreba za ponovnim donošenjem gotovo istovjetnog Programa svake godine ili njegovim izmjenama i/ili dopunama isključivo zbog promjene proračunskog iznosa.

4. Programska područja

Program razlikuje dva osnovna područja. Programsko područje A usmjereno je na očuvanje, obnovu i održavanje sakralne baštine, uključujući građevinske, konzervatorsko-restauratorske i druge stručne zahvate te izradu potrebne dokumentacije. Programsko područje B obuhvaća konkretne programe i aktivnosti vjerskih zajednica i bratovština koji imaju kulturni, tradicijski, humanitarni, socijalni, odgojno-obrazovni ili drugi općekorisni značaj za lokalnu zajednicu.

5. Prihvatljivi korisnici i način dodjele

Prihvatljivi korisnici mogu biti vjerske zajednice i njihove pravne osobe, župe, udruge bratovština te druge registrirane neprofitne pravne osobe koje ispunjavaju uvjete javnog poziva. Bratovštine bez vlastite pravne osobnosti mogu sudjelovati preko župe ili druge odgovarajuće pravne osobe. Sredstva se dodjeljuju na temelju javnog poziva, nakon administrativne provjere i stručnog vrednovanja odnosno evaluacije zaprimljenih prijava, uz sklapanje ugovora i obvezu izvještavanja o provedbi i namjenskom utrošku dodijeljenih sredstava.

6. Financijska sredstva

Za donošenje ovoga Programa nije potrebno unaprijed utvrditi ukupan financijski iznos. Sredstva za njegovu provedbu osiguravat će se u Proračunu Općine Župa dubrovačka za pojedinu proračunsku godinu, sukladno financijskim mogućnostima Općine. Raspisivanje javnog poziva ovisit će o raspoloživim i za tu namjenu planiranim proračunskim sredstvima.

7. Očekivani učinci

Donošenjem Programa stvara se stabilan i transparentan okvir za očuvanje vrijedne sakralne baštine na području Općine Župa dubrovačka, potiče očuvanje lokalnih običaja i tradicije te omogućuje potpora programima vjerskih zajednica i bratovština koji ostvaruju općekorisne učinke za stanovnike Općine. Istodobno se osigurava bolja kontrola namjenskog korištenja sredstava i jasnija povezanost odobrenih potpora s konkretnim rezultatima i javnim interesom.


Slijedom navedenog, predlaže se Općinskom vijeću Općine Župa dubrovačka razmatranje i usvajanje predloženog Programa.

